**FELHÍVÁS**

**a Svájci-Magyar Együttműködési Program II. időszak keretében megvalósuló**

***Szakképzési program Magyarországon* című támogatási intézkedés**

**pályaorientációs programkomponensének pályázati felhívására benyújtott támogatási kérelmek**

**projektértékelői feladatainak ellátása érdekében projektértékelői szakértői nyilvántartásban való részvételre**

**Háttér:**

Svájci Szövetségi Tanács és Magyarország Kormánya között 2022. november 8. napján Keretmegállapodás került aláírásra. A Keretmegállapodás kihirdetése a Svájci Szövetségi Tanács és Magyarország Kormánya között létrejött, az Európai Unió kiválasztott tagállamai számára az Európai Unión belüli gazdasági és társadalmi egyenlőtlenségek csökkentését célzó Svájci Hozzájárulás II. időszak végrehajtásáról szóló keretmegállapodás kihirdetéséről szóló 507/2022. (XII. 13.) Korm. rendelettel történt meg. Az aláírt Keretmegállapodás értelmében a Svájci Szövetségi Tanács (a továbbiakban: Svájci Államszövetség) vállalta, hogy az Európai Unión belüli gazdasági és társadalmi egyenlőtlenségek csökkentése, valamint a kétoldalú kapcsolatok fejlesztése érdekében vissza nem térítendő hozzájárulást biztosít Magyarország számára. A Svájci Államszövetség részéről biztosított hozzájárulás olyan támogatási intézkedések (programok és projektek) megvalósítását teszi lehetővé, amelyek hozzájárulnak a kétoldalú kapcsolatok erősítéséhez, a gazdasági növekedés és a szociális partnerség erősítéséhez, a (fiatalokat érintő) munkanélküliség csökkentéséhez, az integráció támogatásához és a közbiztonság javításához, a környezet- és klímavédelemhez, a szociális biztonság szintjének emeléséhez. Magyarország nemzeti szintű társfinanszírozást biztosít a Svájci alapból finanszírozott programok és projektek megvalósításához.

Az IKK Innovatív Képzéstámogató Központ Nonprofit Zártkörűen Működő Részvénytársaság (a továbbiakban: IKK Nonprofit Zrt.) a fent hivatkozott Keretmegállapodásban program operátorként került kijelölésre. A program operátor feladata a Svájci-Magyar Együttműködési Program II. időszak végrehajtási rendjéről szóló 563/2022. (XII. 23.) Korm. rendelettel összhangban a Svájci alapból megvalósuló szakképzés-fejlesztési program előkészítésének és a program eredményes végrehajtásának biztosítása, a program keretében rendelkezésre álló fejlesztési forrás pályázati felhívások útján történő megpályáztatása, a kedvezményezettekkel történő szerződéskötés, a kedvezményezettek projektvégrehajtásának szakmai felügyelete a Közreműködő Szervezettel együttműködésben.

A program végrehajtására 2023. november 29. és 2028. június 30. közötti időszakban kerül sor.

A szakértői nyilvántartásba felvételre kerülő szakértők közül jelen felhívás V.pontja szerint kiválasztott szakértők vesznek részt a támogatási kérelmek értékelésében.

**I. Szakértői feladat meghatározása, további információk**

Projektértékelői feladatok ellátása a Svájci-Magyar Együttműködési Program *Szakképzési program Magyarországon* c. támogatási intézkedés alábbi programkomponensének pályázati felhívására beérkező támogatási kérelmek vonatkozásában

2. programkomponens: A pályaorientáció megerősítése

**A pályázati felhívás elérhetősége:** [Svájci Alap (svajcialap.hu)](https://svajcialap.hu/lejart-palyazatok)

**A pályázati felhívás kedvezményezetti köre:** a Kulturális és Innovációs Minisztérium (a továbbiakban: KIM) fenntartásban lévő szakképzési centrumok, amelyek az Észak-magyarországi, Észak-alföldi és Dél-dunántúli régiók területén találhatók.

**Benyújtott pályázatok száma**: 3 db.

**A pályázatok támogatási mértéke**:

2. programkomponens: 300 – 608 millió Ft;

**Egy értékelőre jutó pályázatok száma**: 3 db.

Pályázat benyújtása esetén az egy értékelőre jutó 3 db pályázat értékelését vállalni szükséges. Alacsonyabb darabszámban nem vállalható értékelés.

**Értékelés elvégzésére rendelkezésre álló időtartam**: A pályázatok értékelésére a szakértőknek a pályázati dokumentációhoz és az elektronikus pályázói felülethez (CHRIS rendszer) való hozzáférés biztosítását, 2024. július 30-át követően 15 munkanap áll rendelkezésére. (A határidőbe nem számít bele az értékelő által meghatározott tisztázó kérdés közreműködő szervezet részére történő megküldése és a tisztázó kérdés pályázó általi megválaszolása között eltelt idő.)

Az értékelő a Svájci-Magyar Együttműködési Program II. időszak végrehajtási rendjéről szóló 563/2022. (XII. 23.) Kormányrendeletben (a továbbiakban: Vhr.) meghatározottak alapján szükség esetén az elkészített értékeléssel kapcsolatosan felmerülő tartalmi, értelmezési kérdések megválaszolását az értékelő bizottság által meghatározott időpontban köteles elvégezni.

**II. Feladat részletes leírása:**

1. **Felkészítő ülésen való részvétel** (online vagy személyesen) **– várható ideje 2024. július 30.**

A Felkészítő ülésen való részvétel előfeltétele az értékelések elvégzésének, azaz nem végezhet értékelési tevékenységet az az értékelő, aki nem vett részt a felkészítő ülésen. Az értékelők felkészítő előadások keretében tájékoztatást kapnak a pályázati felhívások szakmai és pénzügyi részeket érintő tartalmáról, elvárásairól. (A pályázati felhívások természetesen előzetesen már elérhetővé válnak az értékelők számára.) A felkészítés keretében részletesen átbeszélésre kerülnek az értékelési szempontok, illetve az értékelés elvégzésével járó adminisztratív kötelezettségek, így a CHRIS rendszer használatával kapcsolatos elvárások is.

1. **Támogatási kérelmek tartalmi, azaz szakmai és pénzügyi szempontú értékelésének elvégzése**

A pályázati felhívásban meghatározott szakmai és pénzügyi elvárások, valamint a meghatározott értékelési szempontok szerint az értékelő elvégzi a komponens elemek értékelését. Az értékelő a CHRIS elektronikus felületen történő regisztrációját követően az értékelés rögzítését szolgáló dokumentumot tölti ki, amelyben pontszámmal és szövegesen is értékeli a komponens elemeket (pályázatokat). A pályázatok értékelése és az értékelés beküldése elektronikus pályázói felületen, a CHRIS rendszerben történik. A pályázatok teljes dokumentációja a CHRIS rendszeren keresztül válik elérhetővé az értékelő számára.

Egy-egy pályázat értékelését kettő értékelő végzi párhuzamosan.

1. **Tisztázó kérdések feltevése** (a 2. pont szerinti feladat része)

A pályázatok értékelése során tisztázandó kérdés merülhet fel, az értékelést végző szakértők határozzák meg a tisztázandó kérdést, kérdéseket és azt a közreműködő szervezetnek küldik meg elektronikus úton. A tisztázandó kérdéseket a támogatást igénylőnek a közreműködő szervezet küldi meg, amelynek megválaszolására a kérdés kézhezvételétől számítva legalább 3 munkanapos határidőt kell biztosítani a pályázó szervezet számára. A tisztázó kérdés kiküldését és a beérkező válaszok értékelő részére történő továbbítását a közreműködő szervezet végzi. A szakértő az értékelői feladatait úgy szervezi meg, hogy legfeljebb az értékelés megkezdését követő 10 munkanapon belül kerüljön sor az esetleges kérdés közreműködő szervezet részére történő megküldésére.

Az értékelői tevékenységhez kapcsolódó további információkat a Svájci–Magyar Együttműködési Program II. időszak végrehajtási rendjéről szóló 563/2022. (XII. 23.) Korm. rendelet tartalmaz.

**III. Értékeléssel szembeni elvárások**

Az értékelők a pályázatok értékelését magas szakmai színvonalon, a pályázati felhívásban meghatározott objektív szempontrendszernek megfelelően kötelesek elkészíteni. Az értékelőknek precízen és szabálykövetően szükséges eljárniuk az értékelés során, pontosan betartva a kijelölt határidőket.

**IV. Értékelőkkel szembeni elvárások:**

**Értékelői feladatok ellátására kizárólag természetes személyek jelentkezhetnek.**

**a) Alapvető elvárások**

* büntetlen előélet;
* cselekvőképesség;
* felsőfokú iskolai végzettség;
* a pályázatot benyújtó nem rendelkezik munkaviszonnyal, vagy foglalkoztatásra irányuló egyéb jogviszonnyal az Észak-magyarországi, Észak-alföldi és Dél-dunántúli régiók területén található KIM fenntartásban lévő szakképzési centrummal.

**b) Elvárt szakmai tapasztalat**

* EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 3 év, igazolt projektmenedzseri vagy szakmai vezetői tapasztalat;

vagy

* EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 2 év, igazolt projektmenedzseri vagy szakmai vezetői tapasztalat és felsőfokú pénzügyi végzettség;

Az Elvárt szakmai tapasztalat minimum elvárást határoz meg a pályázókkal szemben. További szakmai tartalmi értékelési szempontok kerültek meghatározásra, amely alapján a pályázók kiválasztása történik.

Az értékelői feladatvégzésre pályázatot benyújtó pályázó jelen felhívás keretében kizárólag a 2. programkomponensre beérkezett pályázatok értékelésére jelentkezik.

A szakmai tapasztalat igazolását szakmai önéletrajz, valamint az értékelőkkel szembeni elvárásoknak való megfelelést igazoló adatokat összegző, előzetes formátumban megadott Pályázati adatlap (1. melléklet) kitöltésével, elektronikus aláírással vagy AVDH hitelesítéssel történő ellátásával és benyújtásával szükséges megtenni.

Felhívjuk figyelmét, hogy az adatok valódiságát elektronikus aláírással vagy AVDH hitelesítéssel ellátott Nyilatkozat (4. melléklet Nyilatkozat) formájában szükséges igazolni.

**V. Az értékelők kiválasztásának folyamata**

1. Az értékelők pályázati anyagainak formai bírálata

Az IKK Nonprofit Zrt. Szakmai Igazgatója által kijelölt formai bírálatért, döntés előkészítésért felelős munkatársa (továbbiakban munkatárs) a pályázatok beérkezését követő 1 munkanapon belül ellenőrzi, hogy a pályázati anyag hiánytalanul került-e benyújtásra.

Hiányos dokumentáció esetén az IKK Nonprofit Zrt. egy alkalommal elektronikus úton (e-mail útján) hiánypótlásra hívja fel a pályázót, melyben megjelöli a hiányzó dokumentumokat, illetve hiánypótlás benyújtására rendelkezésére álló időt, mely 2 munkanap. A határidő elmulasztása jogvesztő, ebben az esetben a pályázat érdemi vizsgálat mellőzésével, automatikusan elutasításra kerül. Az elutasításról az IKK Nonprofit Zrt. e-mail útján értesíti a pályázót.

A hiánypótlás elbírálása annak beérkezését követően 1 munkanapon belül megtörténik.

2. Az értékelők pályázati anyagainak tartalmi értékelése

A formailag megfelelő (hiánytalan, elektronikus aláírással vagy AVDH hitelesítéssel ellátott) teljes pályázati anyagok tartalmi értékelésére 1 munkanapos határidővel kerül sor.

**VI. Tartalmi bírálati szempontok**

A tartalmi értékelés két szakaszban történik:

1. szakasz: A benyújtott pályázati anyagok tartalmi ellenőrzése

2. szakasz: Tartalmi értékelés a pályázati anyagok sorrendbe rendezése érdekében

Az 1 szakasz keretében megvalósuló tartalmi ellenőrzés során vizsgálatra kerül, hogy a:

* pályázó által benyújtott Nyilatkozat tartalma megegyezik a felhívásban megadott Nyilatkozat mintával, a Nyilatkozat tartalma alátámasztja a felhívásban meghatározott Alapvető elvárások teljesülését a pályázóra vonatkozóan;
* pályázó által benyújtott Pályázati adatlapon megadott adatok, a benyújtott önéletrajz és a végzettséget igazoló dokumentumok (másolat) alátámasztják a felhívásban meghatározott Szakmai tapasztalat szerinti elvárások teljesülését.

Projektértékelő kizárólag az a szakember lehet, aki a pályázati felhívásban előírt Alapvető elvárásoknak megfelel és ezen elvárások teljesüléséről Nyilatkozat benyújtásával nyilatkozik, továbbá aki a felhívásban megadott elvárt szakmai tapasztalattal rendelkezik, a szakmai tapasztalatát pedig a felhívásban megadott Pályázati adatlap kitöltésével és önéletrajz benyújtásával igazolja. (Felhívjuk ismét a figyelmüket, hogy a hivatkozott dokumentumokat elektronikus aláírással vagy AVDH hitelesítéssel szükséges ellátni.)

Abban az esetben, ha a benyújtott Nyilatkozat és Pályázati adatlap alapján nem ítélhető meg egyértelműen az Alapvető elvárások teljesülése és a szakmai tapasztalat megléte, a pályázat elutasításra kerül. Az elutasításról az IKK Nonprofit Zrt. e-mail útján értesíti a pályázót az értékelést végző munkatárs értékelése és javaslata alapján.

A 2. szakasz keretében megvalósuló tartalmi értékelés során vizsgálatra és pontszám alapján értékelésre kerül a pályázó szakmai tapasztalata.

A tartalmi értékelés az alábbi értékelési szempontok szerint történik meg:

|  |  |  |
| --- | --- | --- |
| **Értékelési szempont** | **Pontszám** | **Megjegyzés** |
| **1. A pályázatot benyújtó projektmegvalósításban szerzett szakmai tapasztalata** | **0-6** |  |
| A pályázatot benyújtó nem rendelkezik  EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 3 év, igazolt projektmenedzseri vagy szakmai vezetői tapasztalattal  vagy  EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 2 év, igazolt projektmenedzseri vagy szakmai vezetői tapasztalattal és felsőfokú pénzügyi végzettséggel | 0 | 0 pont esetén a pályázati anyag további tartalmi bírálat nélkül elutasításra kerül. |
| A pályázatot benyújtó  EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 3 év, igazolt projektmenedzseri vagy szakmai vezetői tapasztalattal rendelkezik  vagy  EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 2 év, igazolt projektmenedzseri vagy szakmai vezetői tapasztalattal és felsőfokú pénzügyi végzettséggel rendelkezik | 2 |  |
| A pályázatot benyújtó  EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 4 év, igazolt projektmenedzseri vagy szakmai vezetői tapasztalattal rendelkezik  vagy  EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 3 év, igazolt projektmenedzseri vagy szakmai vezetői tapasztalattal és felsőfokú pénzügyi végzettséggel rendelkezik | 4 |  |
| A pályázatot benyújtó  EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 5 év, igazolt projektmenedzseri vagy szakmai vezetői tapasztalattal rendelkezik  vagy  EU-s forrásból, vagy hazai költségvetési támogatási forrásból megvalósuló szakképzési projektben, projektekben szerzett, legalább 4 év, igazolt projektmenedzseri vagy szakmai vezetői tapasztalattal és felsőfokú pénzügyi végzettséggel rendelkezik | 6 |  |
| **2. A pályázatot benyújtó szakképzésben szerzett tapasztalata** | **0-15** |  |
| A pályázatot benyújtó legalább 2 év szakképzésben szerzett tapasztalattal rendelkezik [(pl. oktatói tapasztalat, szakképzés irányítás, szakképzési intézményirányítás, intézményfenntartás, kamarai tapasztalat, szakképzési tanácsadói tapasztalat)] | 5 |  |
| A pályázatot benyújtó 3-5 év szakképzésben szerzett tapasztalattal rendelkezik (pl. oktatói tapasztalat, szakképzés irányítás, szakképzési intézményirányítás, intézményfenntartás, kamarai tapasztalat, szakképzési tanácsadói tapasztalat) | 10 |  |
| A pályázatot benyújtó több mint 5 év szakképzésben szerzett tapasztalattal rendelkezik (pl. oktatói tapasztalat, szakképzés irányítás, szakképzési intézményirányítás, intézményfenntartás, kamarai tapasztalat, szakképzési tanácsadói tapasztalat) | 15 |  |
| **3. A pályázatot benyújtó projektértékelésben szerzett szakmai tapasztalata** | **0-4** |  |
| A pályázatot benyújtó projekt értékelésében szerzett tapasztalattal nem rendelkezik | 0 |  |
| A pályázatot benyújtó  legalább 300 millió Ft összköltségű, a szakképzés területén megvalósuló legalább 10 darab projekt értékelésében szerzett tapasztalattal rendelkezik | 2 |  |
| A pályázatot benyújtó  legalább 300 millió Ft összköltségű, a szakképzés területén megvalósuló legalább 20 darab projekt értékelésében szerzett tapasztalattal rendelkezik | 4 |  |
| **4. A pályázó programkomponens specifikus szakmai tapasztalata** | **0-15** |  |
| **A 2. programkomponens értékelői feladataira jelentkező pályázó programkomponens specifikus szakmai tapasztalata** | | |
| A pályázatot benyújtó nem rendelkezik  legalább 2 év szakmai tapasztalattal a pályaorientáció, életpályatanácsadás területén | 0 |  |
| A pályázatot benyújtó  legalább 2 év szakmai tapasztalattal rendelkezik a pályaorientáció, életpályatanácsadás területén | 5 |  |
| A pályázatot benyújtó  3-4 év szakmai tapasztalattal rendelkezik a pályaorientáció, életpályatanácsadás területén | 10 |  |
| A pályázatot benyújtó  legalább 5 év szakmai tapasztalattal rendelkezik a pályaorientáció, életpályatanácsadás területén | 15 |  |
| **Összesen:** | **40** |  |

Az értékelés során adott pontszámok alapján az értékelők pályázati anyaga rangsorolásra kerül, amely alapján az IKK Nonprofit Zrt. elektronikus formában kezelt, nem nyilvános szakértői nyilvántartást hoz létre. A szakértői nyilvántartásba valamennyi, a 2. szakaszos értékelésben résztvevő értékelő pályázati anyaga bekerül. A szakértői nyilvántartás használata a Program két programkomponensére beérkezett pályázatok értékelési feladatai ellátásának befejezésével megszűnik. A pályázati anyagok rangsorolása során pontegyezőség esetén a *2. A pályázatot benyújtó szakképzésben szerzett tapasztalata c*. értékelési szempont esetében magasabb pontot kapott pályázó pályázati anyaga kerül sorrendben előre. Amennyiben ez esetben is fennáll a pontegyezőség, úgy az 1*. A pályázatot benyújtó projektmegvalósításban szerzett szakmai tapasztalata* c. értékelési szempont esetében szerzett pontszám az irányadó a sorrend meghatározása során.

A legmagasabb pontszámmal rendelkező szakértőkkel köt szerződést az IKK Nonprofit Zrt. az értékelői feladatok ellátására (a pályaorientációs pályázati felhívásra beérkezett pályázatok száma alapján 2 fővel).

Az IKK Nonprofit Zrt. az értékelés lefolytatásáról, továbbá az értékelőként történő kiválasztásról tájékoztatást küld a pályázók számára.

**VII. Az értékelők díjazása**

Az állami projektértékelői jogviszony keretében végzett értékelési feladatok díjazásának általános alapelveiről, hatáskörök átruházásáról szóló 2/2024. (I. 4.) KTM utasításban meghatározott díjazással összhangban, a programkomponensek keretében biztosított támogatási összeg figyelembevételével bruttó 75.000 Ft/pályázat.

**VIII. Értékelői feladatra történő jelentkezés határideje**

2024. július 24.

**IX. Az értékelői feladatra történő jelentkezés módja**

A pályázati dokumentációt (annak minden X. pont szerinti csatolandó mellékletét) elektronikus úton a [svajcialap@ikk.hu](mailto:svajcialap@ikk.hu) e-mail címre kell megküldeni. A határidőn túl beérkező pályázatok formai bírálatára és tartalmi értékelésére nem kerül sor.

**X. A pályázathoz csatolandó mellékletek**

* 1. melléklet Pályázói adatlap (elektronikus aláírással vagy AVDH hitelesítéssel ellátva, szkennelve vagy PDF-ben)
* 2. melléklet Szakmai önéletrajz – mintaként Europass típusú önéletrajz sablon (elektronikus aláírással vagy AVDH hitelesítéssel ellátva, szkennelve vagy PDF-ben)
* 3. melléklet Végzettséget igazoló dokumentum(ok) másolata (szkennelve vagy JPG-ben)
* 4. melléklet Nyilatkozat (elektronikus aláírással vagy AVDH hitelesítéssel ellátva, szkennelve vagy PDF-ben)

Budapest, 2024. július 17.